Line Barfod (EL), 2010-04-15:
Det er helt afgørende i vores samfund, at vi har et beredskab, at vi har nogle, der kan rykke ud, når det brænder, har nogle, der kan rykke ud, når der opstår forskellige situationer, der kan være farlige, hvor man skal ud at redde menneskeliv og skal ud at redde ejendom.
Derfor er det fantastisk, at vi har en masse frivillige, der vil stå til rådighed, og det er fantastisk, at vi har deltidsbrandfolk, som er villige til over deres almindelige arbejde at påtage sig det arbejde at rykke ud, når det brænder, at smide alt, hvad de har i hænderne, og tage ud og hjælpe med at slukke brande og redde andre.
Men også mennesker, der er deltidsbrandfolk, kan blive arbejdsløse.
Vi advarede, da regeringen og Dansk Folkeparti indførte reglerne om supplerende dagpenge, om, at det kunne blive et problem for en række grupper, og at det også kunne blive et problem for deltidsbrandfolk.
Det ville regeringen ikke høre på.
Den er ikke engang i gang med at undersøge løsninger.
Den har slet ikke noget.
Regeringen siger, at vi skal blive bedre til at rekruttere.
Vi er alle sammen enige om, at der ud over det her konkrete problem også ligger et rekrutteringsproblem, men det bliver jo ikke nemmere at rekruttere nye brandfolk, hvis det, de kan se, er, at regeringen godt nok holder pæne taler om, hvor vigtige de er, men at den ikke har nogen politisk vilje til at sikre, at de mennesker, der faktisk ønsker at være deltidsbrandfolk, ikke mister deres dagpenge og dermed kommer til at stå uden indkomst.
Det er ikke noget, der tyder på, at man gerne vil gøre det nemt at rekruttere brandfolk.
Hvis regeringen virkelig havde politisk vilje til at finde en løsning på det her problem, kunne man jo indkalde os til et møde, og så kunne vi sætte os rundt om et bord og gennemgå de forskellige muligheder.
Den mest oplagte mulighed, hvilket vi også har sagt flere gange under debatten her, er jo, at man går ind og siger, at reglerne om supplerende dagpenge ikke skal gælde for deltidsbrandfolk; at man laver den regel, som man indførte, om for deltidsbrandfolkene.
Det kan man jo gøre, hvis man virkelig har politisk vilje til at løse problemet.
Man siger så, at det ønsker man ikke, for så kommer der jo også alle mulige andre grupper.
Men det er jo trods alt et spørgsmål om politisk vilje fra regeringens side.
Hver eneste gang ville man så skulle ind fra regeringens side og tage stilling til, om man mener, at den her gruppe er så vigtig.
Derfor bliver man fra regeringens side jo nødt til at gøre det klart, om man faktisk har politisk vilje til at løse det her problem.
Mener man faktisk, at det er så afgørende vigtigt, at vi fortsat har deltidsbrandfolk, som også har mulighed for at blive ved med at være deltidsbrandfolk, hvis de bliver arbejdsløse, kan man løse problemet, hvis man vil.
Så kan vi på andre tidspunkter tage politiske slagsmål om dagpengereglerne generelt.
Men det kunne man jo gøre, hvis man fra regeringens side havde den politiske vilje til det.
Derfor håber jeg, at man besinder sig og indkalder os til et møde.
Så kan vi sætte os ned rundt om et bord og snakke sammen og finde nogle løsninger, der faktisk virker, i stedet for at man her bare afviser enhver løsning og oven i købet siger fra ministerens side, at man slet ikke har noget bud.
Man er ude over den situation, hvor man siger, at man undersøger og overvejer osv., for regeringen siger, at den slet ikke har noget bud på en løsning.
Derfor er det altså et spørgsmål om at finde den politiske vilje og eventuelt finde den uden om regeringen, for der skal findes en løsning.